Kleuter se keuse van pop laat sosiale media gons(Foto: Facebook) ŉ Tweejarige dogtertjie van Suid-Carolina in die VSA het ŉ verkoopsassistent verbaas met haar keuse van ŉ pop, maar sedert haar ma die storie op Facebook vertel het, het meer as 200 000 mense dié inskrywing gedeel. Sophia Benner kon vir haarself ŉ geskenk uitkies en het besluit op ŉ swart pop. “Sy het heeltyd teruggegaan na die dokterpop, want in haar kop is sy reeds ŉ dokter. Sy hou daarvan om ‘ondersoeke’ te doen en as jy in die huis kom sal sy jou onmiddellik sê wat jy nodig het,” sê haar ma, Brandi Benner. Toe Sophia en haar ma gaan betaal vra die assistent egter of Sophia nie eerder ŉ pop wil hê wat meer soos sy lyk nie? “Die pop lyk dan soos ek!” het Sophia geantwoord. “Sy is ŉ dokter en ek is ŉ dokter. Sy is mooi en ek is mooi. Kyk haar mooi hare? En kyk haar mooi stetoskoop.” Haar ma was bly daaroor dat Sophia vir haarself opgekom het. “’n Ander kind sou ontmoedig gewees het deur die vrou se reaksie.” Benner het verlede maand die voorval op haar Facebook-blad gedeel en geskryf: “Velkleur kom in verskillende skakerings en elke skakering is mooi.”